**DĖL LEIDIMO IŠNUOMOTI SAVIVALDYBĖS TURTĄ VIEŠO KONKURSO BŪDU**

2020 m. rugsėjo 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsniu, Rokiškio rajono savivaldybės tarybos 2019 m. rugsėjo 27 d. sprendimu Nr. TS-205 patvirtintu Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašu, atsižvelgdama į Rokiškio Juozo Tūbelio progimnazijos 2020 m. rugsėjo 9 d. prašymą Nr. 1.12-113, Rokiškio rajono savivaldybės taryba

n u s p r e n d ž i a:

1. Leisti išnuomoti viešo konkurso būdu 5 (penkeriems) metams Rokiškio rajono savivaldybei nuosavybės teise priklausantį nekilnojamąjį turtą: 18,00 kv. m bendro ploto patalpas, esančias pastate-mokykloje P. Širvio g. 2, Rokiškyje (unikalus Nr. 7398-4001-4015, bendras pastato plotas – 6993.05 kv. m), ir nustatyti naudojimo paskirtį – drabužių / daiktų spintelėms mokiniams pastatyti bei pradinę 1 kv. m nuomos kainą – 1,35 Eur per mėnesį.

1. Pritarti savivaldybės turto, išdėstyto 1 punkte, nuomos sutarties projektui (pridedama).

3. Pavesti Rokiškio Juozo Tūbelio progimnazijos direktoriui organizuoti šio sprendimo 1 punkte nurodyto turto viešą nuomos konkursą ir pasirašyti su konkurso nugalėtoju turto nuomos sutartį bei perdavimo ir priėmimo aktus.

4. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

Rokiškio rajono savivaldybės tarybai

**SPRENDIMO PROJEKTO „DĖL DĖL LEIDIMO IŠNUOMOTI SAVIVALDYBĖS TURTĄ VIEŠO KONKURSO BŪDU“ AIŠKINAMASIS RAŠTAS**

2020-09-10

Rokiškis

**Parengto sprendimo projekto tikslai ir uždaviniai.**

Leisti išnuomoti viešo konkurso būdu 5 (penkeriems) metams Rokiškio rajono savivaldybei nuosavybės teise priklausančias negyvenamąsias patalpas.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2019 m. rugsėjo 27 d. sprendimu Nr. TS-205 patvirtintas Rokiškio rajono savivaldybės ilgalaikio materialiojo turto viešo nuomos konkurso ir nuomos ne konkurso būdu organizavimo tvarkos aprašas.

**Sprendimo projekto esmė.**

Rokiškio Juozo Tūbelio progimnazijos bendruomenė, mokinių tėvams iniciavus, išsakė poreikį nuomoti spinteles (mokinių asmeniniams daiktams, drabužiams susidėti) iš tas paslaugas teikiančių įmonių, kadangi mokykla negali patenkinti mokinių poreikių (spintelių neturi).

Atsižvelgiant į tai, siūloma leisti išnuomoti 18 kv. m. bendro ploto patalpų mokyklos koridoriuose spintelėms sumontuoti ir pastatyti. Išnuomojus patalpas, įmonė sumontuos spinteles ir mokinių tėvai galės spinteles išsinuomoti. Priėmus sprendimą bus užtikrintas mokinių asmeninių daiktų saugumas, privatumas, galimybė ugdyti mokinių tvarkymosi įgūdžius.

Preliminari savivaldybės turto nuomos sutartis šiuo sprendimu teikiama savivaldybės tarybai pritarti.

**Galimos pasekmės, priėmus siūlomą tarybos sprendimo projektą:**

**teigiamos** – efektyvus savivaldybės turto naudojimas, mokinių poreikių tenkinimas, įplaukos į savivaldybės biudžetą;

**neigiamos** – nebus.

**Kokia sprendimo nauda Rokiškio rajono gyventojams.**

Rokiškio Juozo Tūbelio gimnazijos mokiniams užtikrinta teisė į asmeninių daiktų saugumą, privatumą.

**Finansavimo šaltiniai ir lėšų poreikis**.

Sprendimo įgyvendinimui reikalingos Rokiškio Juozo Tūbelio progimnazijai skirtos biudžeto lėšos (viešo konkurso paskelbimas vietos spaudoje) vidutiniškai 30 Eur.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė